Felborult egy busz Baranyában, többen megsérültek
Egy autóbusz személygépkocsival ütközött a Királyegyháza és Gyöngyfa közötti úton. Tíz súlyos sérültet vittek kórházba – mentőhelikoptereket is bevetettek.
Nem ütközött személygépkocsival, hanem árokba hajtott a Királyegyháza és Gyöngyfa közötti úton az a busz, amelyen huszonhárman sérültek meg hétfőn – mondta a Baranya Megyei Rendőr-főkapitányság szóvivője az MTI-nek.

Popovics Dejan a katasztrófavédelemnek a balesettel kapcsolatos elsődleges információit pontosítva közölte: a Pécsről Sellyére tartó menetrend szerinti járat Királyegyházától mintegy két kilométerre, eddig tisztázatlan okból hajtott az út jobb oldalán húzódó árokba. Hozzátette, hogy az eset körülményeit vizsgálják.

A szóvivő arra a felvetésre, hogy médiainformációk szerint a baleset a sofőr rosszulléte miatt következhetett be, úgy reagált: ez is a vizsgálat tárgyát képezi.

A mintegy húsz utast szállító busz a baleset következtében az oldalára borult, a járműből a tűzoltók emelték ki a sérülteket, akik ellátására mentőhelikopter és több mentőautó érkezett a helyszínre.

Huszonhárman sérültek meg, közülük tízen súlyosan. Az Országos Mentőszolgálat szóvivője, Győrfi Pál a katasztrófavédelemnek a balesettel kapcsolatos elsődleges információit kiegészítve és pontosítva azt közölte: a mentők három embert a helyszínen elláttak, tíz könnyű és tíz súlyos sérültet kórházba vittek.

 
Fotó: MTI / Lendvai Péter 

A szóvivő a súlyos sérültekről elmondta, hogy főként töréseik és belső sérüléseik vannak, egy tizenkét év körüli lány súlyos végtagsérülést szenvedett, egy férfit pedig újra kellett éleszteni.

Hozzátette, hogy a mentésben több mentőautón kívül három mentőhelikopter vett részt, a szakemberek viszonylag rövid idő, nyolcvan perc alatt ellátták, illetve a szigetvári és pécsi kórházakba, klinikákba vitték a rászorulókat.

 
Fotó: MTI / Lendvai Péter 

Az érintett útszakaszt lezárták a műszaki mentés idejére – közölte a Baranya Megyei Katasztrófavédelmi Igazgatóság a honlapján.
Közélet